钦定古今图书集成/方舆汇编/职方典/第1490卷 > 广南府土司考 通志
## 钦定古今图书集成/方舆汇编/职方典/第1490卷 > 广南府土司考 通志

土同知

元时，侬郎恐为宣抚，有二子：长不花，次祯祐。明初，不花归顺，授土同知。死，无嗣。祯祐袭后，以罪死。洪武二十九年，镇臣请官其子侬郎举，允之，待其入朝授职。至洪熙时，复请以侬郎举为通判。郎举死，子印祖袭。正统中，以征麓川功陞同知。嘉靖间，征元江侬承恩，殿后有功。阿党及凤继祖、别者竜河底之役，侬文举皆以功著。万历七年遂实授同知。后征罕岳，亦有战功。文举死，子应祖袭。二十一年，官兵征三乡，应祖亲获贼首阿机鲁拆、阿则，俘于军门，钦赐白金百镒。二十八年，征蕃。三十六年征寻甸叛目，获大理保杨理，旌以四品服。应祖死，子绍周袭，随征东川、寻甸有功。寻以老休致。子鹏袭。

皇清平滇，鹏投诚，授世职。

旧富州土知州

元时，沈郎，先为富州、安宁二州土官。子沈永秀，梁王署为元帅。明洪武中，永秀归附，寻死，子大忠嗣，守边有功，西平侯奏授知州。其后子孙微弱，多以土舍护印。万历初，沈仁挈印逃奔泗城，有沈锐者，取其印以归，沿至沈世禄死，子明通继。明通死，子崑瑺继。

皇清平滇，崑瑺投诚，仍授世职。